PLANB พุ่งกว่า 5% จ่อโกยส่วนแบ่งจาก Hello Bangkok ราว 20-22% เป้าใหม่ 5.6 บ.
PLANB ณ เวลา 10.20 น.อยู่ที่ 5.05บาท บวก 0.27 หรือ 5.65% โดยเปิดตลาดที่ 4.84 บาท ระหว่างวันราคาปรับตัวขึ้นแตะระดับสูงสุด 5.05 บาท และย่อตัวลงแตะระดับต่ำสุดที่ 4.84 บาท มูลค่าการซื้อขาย 143.84 ล้านบาท
16 เม.ย. 2558

ผู้สื่อข่าวรายงานว่า ราคาหุ้น บริษัท แพลน บี มีเดีย จำกัด (มหาชน) หรือ PLANB ณ เวลา 10.20 น.อยู่ที่ 5.05บาท บวก 0.27 หรือ 5.65% โดยเปิดตลาดที่ 4.84 บาท ระหว่างวันราคาปรับตัวขึ้นแตะระดับสูงสุด 5.05 บาท และย่อตัวลงแตะระดับต่ำสุดที่ 4.84 บาท มูลค่าการซื้อขาย 143.84 ล้านบาท

บล.เคจีไอ (ประเทศไทย) ระบุในบทวิเคราะห์ (16 เม.ย.) ว่า โดยผู้บริหาร PLANB เผยการร่วมมือกับทาง Hello Bangkok ในขณะนี้คือ Hello Bangkok จะแบ่งส่วนแบ่งรายได้ให้กับทาง PLANB
โดย PLANB จะช่วยหารายได้ผ่านทางฐานลูกค้าของ PLANB (เริ่มในเดือนเม.ย.2558) นอกจากนี้ประเมิน Synergy ที่จะเกิดขึ้นจากดีลนี้นอกเหนือจากการแบ่งรายได้ให้ PLANB คือ 1) การออกแบบ Package เพื่อเสนอให้ลูกค้าได้หลากหลายและครอบคลุมพื้นที่ในประเทศมากขึ้น
อีกทั้งได้ส่วนแบ่ง 20% ของรายได้ พร้อมทั้งสามารถขายสื่อโฆษณาแบบเป็น Package และลดการแข่งขันด้านราคา ทั้งนี้มี Upside risk ในอนาคตกรณีที่มีการควบรวมกิจการ
ทั้งนี้ ประเมินแนวโน้มอุตสาหกรรมสื่อโฆษณานอกบ้านในปีนี้จะเริ่มฟื้นตัวจากปีที่แล้ว ที่ประสบปัญหาการเมืองในประเทศทำให้การบริโภคในประเทศชะลอตัว โดยประเมินรายได้ปีนี้ของ PLANB เติบโตเพิ่มขึ้น 23% จากช่วงเดียวกันของปีก่อน เป็น 1.8 พันล้านบาท (ปัจจุบันมี Backlog 1.2 พันล้านบาท สำหรับรับรู้ในปีนี้) และผู้บริหารตั้งเป้ารายได้แตะระดับ 5 พันล้านบาทในปี 2563
อย่างไรก็ดี ประเมินราคาพื้นฐาน PLANB เบื้องต้นได้ราคาเหมาะสม 5.6 บาท โดยใช้สมมติฐาน 1) ประมาณการฯรายได้ 5 พันล้านบาท ในปี 2563 2) อัตรากำไรสุทธิ 19 – 20% (ถ้ารวมส่วนแบ่งรายได้จาก Hello Bangkok จะเพิ่มเป็น 22 – 23%) แนะนำ “ซื้อเก็งกำไร”